
	«Ριμαχό»
ποιητική συλλογή

του Παναγιώτη Νικολαϊδη

στο Σπίτι της Κύπρου

Tην Πέμπτη 5 Οκτωβρίου 2023 παρουσιάστηκε, στο Σπίτι της Κύπρου, το ποιητικό βιβλίο «ΡΙΜΑΧΟ» του Παναγιώτη Νικολαΐδη που κυκλοφορεί από τις Εκδόσεις Σμίλη.

Τρία χρόνια μετά το βιβλίο «Η νύφη του Ιούλη» ο Παναγιώτης Νικολαΐδης επανέρχεται με την ποιητική συλλογή «Ριμαχό» και ανασταίνει, μετά από 40 χρόνια, τη σημαντικότερη ποιητική περσόνα της νεότερης κυπριακής ποίησης.

Για το βιβλίο μίλησαν ο Καθηγητής Νεοελληνικής Λογοτεχνίας Πανεπιστημίου Κύπρου, Παντελής Βουτουρής, ο συγγραφέας, Θανάσης Γαλανάκης και ο δημιουργός του βιβλίου Παναγιώτης Νικολαΐδης.
Η εκδήλωση πραγματοποιήθηκε με τη στήριξη του Υφυπουργείου Πολιτισμού της Κυπριακής Δημοκρατίας.
-----------------------------------------------------------
Ο Παναγιώτης Νικολαΐδης γεννήθηκε στη Λευκωσία το 1974 και εργάζεται ως φιλόλογος στη Μέση Εκπαίδευση. Έχει εκδώσει τις ποιητικές συλλογές, «Σαν ίαμβος καθρέφτης» (Πλανόδιον, Αθήνα 2009, Κρατικό Βραβείο Πρωτοεμφανιζόμενου Λογοτέχνη)˙ «Ξενιτεύομαι μ' ένα φωνήεν» (Πλανόδιον, Αθήνα 2012)˙ «Οινοποίηση» (ιδιωτική έκδοση, Κύπρος 2014)˙ «Παραλογή» (Gutenberg, Αθήνα 2016)˙ μαζί με τον Μιχάλη Παπαδόπουλο, «Μια στο λευκό και δυο στο μαύρο. Σονάτα για την αφαίρεση» (Θράκα, Αθήνα 2017)˙ «Η νύφη του Ιούλη» (Σμίλη, Αθήνα 2019, Βραβείο Jean Moréas για την καλύτερη ποιητική συλλογή στην Ελλάδα το 2019 και συμπερίληψη στη βραχεία λίστα των Κρατικών βραβείων Ελλάδας) και τέλος «Ριμαχό» (Σμίλη, Αθήνα 2022). Έχει εκδώσει επίσης τη μελέτη, «Με λογισμό και μ’ όνειρο. Σκέψεις πάνω σε δύο ποιήματα και δύο δοκίμια του Θεοδόση Νικολάου», (Ακτίς, Κύπρος 2016), τη συναγωγή κριτικών κειμένων, «Η γενιά της κατοχής και της αφθονίας. 14 κριτικά κείμενα για τη σύγχρονη ποίηση στην Κύπρο μετά το ΄90» (Διόραμα, Κύπρος 2018), καθώς και τη μελέτη «Έλενα Τουμαζή Ρεμπελίνα. Εισαγωγή στο έργο της» (Διόραμα 2020). Επίσης, μαζί με τον Γιώργο Χριστοδουλίδη εξέδωσαν την «Ανθολογία Κυπριακής Ποίησης 1960-2018» (εκδ. Κύμα 2018). Ποιήματά του έχουν μεταφραστεί στις κυριότερες ευρωπαϊκές γλώσσες.

